દિલ્હી રેલવેસ્ટેશનના પ્લેટફોર્મ પર ઊભેલી ગાડીની ચકાસણી કરી મનીષ મહેતા જ્યારે પોતાની બેગ લઈ ફર્સ્ટકલાસના કમ્પાર્ટમેન્ટમાં પોતાની બર્થ પર આવ્યા ત્યારે કમ્પાર્ટમેન્ટની સામેની બર્થ પર બિછાનું પાથરી બેઠેલા એક પાંસઠેક વર્ષના બુઝર્ગે એની સામે એવી રીતે જોયું કે જાણે એની માલિકીના આ કમ્પાર્ટમેન્ટમાં કોઈ હક્ક કરીને ઘૂસી આવ્યું ન હોય ? પણ એમાં મનીષ મહેતાનો કોઈ વાંક નહોતો. કમ્પાર્ટમેન્ટની બહાર ચિપકાવેલા ચાર્ટ મુજબની જ એની બર્થ હતી. ચાર બર્થના આ કમ્પાર્ટમેન્ટમાં માત્ર બે જ પ્રવાસીઓ હતા. એક પોતે અને બીજા આ પી. વ્હોરા. ચાર્ટમાં એનું નામ આ પ્રમાણે ટાઈપ થયેલું હતું. પછી એ મી.પી. વ્હોરા પંજાબી હોઈ શકે કે રાજસ્થાની પણ હોઈ શકે. બીજી બે બર્થની સામે કોઈ નામ છપાયેલાં ન હતાં. વચ્ચેના સ્ટેશને આ બર્થ બીજા કોઈને પણ ફાળવી શકાય.